VDSS Sklep R 27/2010
Sodna praksa Višjega delovnega in socialnega sodišča, 2010-10-06

Oddelek za individualne in kolektivne delovne spore

Edo Škrabec (preds.), Biserka Kogej Dmitrovič (poroč.), Samo Puppis

spor o pristojnosti - delovni spor - spor o pravicah in obveznostih iz razmerij med delavcem in delodajalcem - plačilo prispevkov iz delovnega razmerja

Socialni spori so skladno s 1. odstavkom 58. člena ZDSS-1 spori o pravicah, obveznostih in pravnih koristih fizičnih, pravnih in drugih oseb, če so lahko nosilci pravic in obveznosti iz sistema socialne varnosti, in za katere so v skladu z zakonom pristojna socialna sodišča. Predmet socialnega spora tako izvira iz obveznega zavarovanja (objektivni kriterij), stranki pa sta nosilec zavarovanja in zavarovanec oziroma zavezanec za plačilo prispevka (objektivni kriterij).

V konkretnem primeru ne gre za spor iz zavarovalnega razmerja med nosilcem zavarovanja in zavarovancem oziroma zavezancem za plačilo prispevka, temveč za spor med delavcem in delodajalcem za plačilo prispevkov iz delovnega razmerja, zato je za odločanje v tej zadevi na podlagi 2. odstavka 5. člena ZDSS-1, pristojno delovno sodišče (8. člen ZDSS-1).

Za odločanje v tej zadevi je stvarno pristojno Delovno sodišče v Mariboru, Oddelek v Murski Soboti.

1. Tožnica je pri Delovnem sodišču v Mariboru vložila tožbo zaradi plačila prispevkov za obvezno zavarovanje. V tožbi navaja, da je bila zaposlena pri toženi stranki od 3. 1. 2008 dalje za nedoločen čas s polnim delovnim časom na delovnem mestu frizerka. Zatrjuje, da ji tožena stranka v obdobju od 1. 7. 2008 do 31. 7. 2009 ni plačevala prispevkov za obvezno pokojninsko in invalidsko zavarovanje, obvezno zdravstveno zavarovanje, obvezno zavarovanje za primer brezposelnosti in starševsko varstvo. V breme delavca ji delodajalec dolguje plačilo prispevkov v znesku 1.032,74 EUR, v breme delodajalca pa v znesku 752,36 EUR. S tožbenim zahtevkom uveljavlja, da ji je tožena stranka dolžna plačati prispevke za obvezno zavarovanje in jih v vtoževanih zneskih nakazati na prehodni račun Davčne uprave RS, Izpostave Murska Sobota.

2. Delovno sodišče v Mariboru, Oddelek v Murski Soboti se je s sklepom opr. št. Pd 87/2010 z dne 12. 5. 2010 izreklo za nepristojno za odločanje v tej zadevi in jo odstopilo Delovnemu in socialnemu sodišču v Ljubljani. Oprlo se je na določbo 7. člena Zakona o delovnih in socialnih sodiščih (ZDSS-1; Ur. l. RS, št. 2/2004, 10/2004), na podlagi katere je glede plačevanja prispevkov za obvezno pokojninsko in invalidsko zavarovanje, obvezno zdravstveno zavarovanje, obvezno zavarovanje za primer brezposelnosti in starševsko varstvo določena stvarna pristojnost socialnega sodišča.

3. Delovno in socialno sodišče v Ljubljani pristojnosti ni sprejelo, temveč je na podlagi 25. člena Zakona o pravdnem postopku (uradno prečiščeno besedilo – ZPP-UPB3; Ur. l. RS, št. 73/07, 45/08) sprožilo spor o pristojnosti in predlagalo, da v sporu o pristojnosti odloči Višje delovno in socialno sodišče. Menilo je, da obravnavani spor ni socialni spor, za katerega bi bilo pristojno socialno sodišče. Socialno sodišče je pristojno odločati o sporih v zvezi s plačevanjem prispevkov za obvezno zavarovanje, če ti spori izvirajo iz zavarovanja, kjer kot ena od strank nastopa nosilec zavarovanja. V obravnavani zadevi pa gre za spor med delavko in delodajalcem o plačevanju prispevkov, torej za spor o pravici delavke oziroma obveznosti delodajalca iz delovnega razmerja, ker je po stališču Delovnega in socialnega sodišča v Ljubljani delovni in ne socialni spor.

4. Za odločanje v tej zadevi je stvarno pristojno Delovno sodišče v Mariboru, Oddelek v Murski Soboti.

5. Delovno in socialno sodišče je kot specializirano sodišče pristojno odločati le o tistih sporih, za katere tako določa zakon. ZDSS-1 v 5., 6. in 7. členu posebej določa pristojnost delovnega sodišča v individualnih in kolektivnih delovnih sporih in socialnega sodišča v socialnih sporih. Na podlagi b. točke 1. odstavka 5. člena ZDSS-1 je za odločanje v individualnih delovnih sporih o pravicah, obveznostih in odgovornostih iz delovnega razmerja med delavcem in delodajalcem oziroma njihovimi pravnimi nasledniki pristojno delovno sodišče. Socialno sodišče pa je na podlagi 1. c točke in 2.a točke 1. odstavka 7. člena ZDSS-1 pristojno za odločanje v socialnih sporih o plačevanju prispevkov za obvezno pokojninsko in invalidsko zavarovanje in obvezno dodatno pokojninsko zavarovanje ter o plačevanju prispevkov za obvezno zdravstveno zavarovanje. Zavezanci za plačilo prispevkov so skladno z 2. členom Zakona o prispevkih za socialno varnost (ZPSV; Ur. l. RS, št. 5/1996, 34/1996, 3/1998, 81/00, 97/01) zaposleni, zavarovanci, delodajalci in drugi zavezanci. Zavezanci plačujejo prispevke za socialno varnost iz bruto plače in iz bruto nadomestil plače za čas odsotnosti z dela v skladu s predpisi o delovnih razmerjih, če ni z zakoni drugače določeno (3. člen ZPSV).

6. V obravnavani zadevi gre za spor med delavko in delodajalcem, spor pa se nanaša na plačilo prispevkov za obvezno pokojninsko in invalidsko zavarovanje, obvezno zdravstveno zavarovanje, obvezno zavarovanje za primer brezposelnosti in starševsko varstvo. Višje delovno in socialno sodišče je že v več sporih o pristojnosti (na primer v sklepu opr. št. R42/2000 z dne 7. 1. 2001 in sklepu opr. št. 21/2010 z dne 14. 9. 2010) odločilo, da so spori o plačilu prispevkov za obvezno zavarovanje med delavcem in delodajalcem delovni spori.

7. V obravnavani zadevi tožnica tožbo utemeljuje s tem, da ji delodajalec na podlagi delovnega razmerja ni plačal prispevkov za obvezno zavarovanje. Spor torej ne izhaja iz zavarovalnega, temveč iz delovnega razmerja. Plačilo prispevkov za obvezna zavarovanja je ena izmed delodajalčevih obveznosti iz delovnega razmerja. Delavec je upravičen do bruto plače, davke in prispevke zanj pa je od bruto plače dolžan odvesti delodajalec. V 283. členu Zakona o davčnem postopku (ZDavP-2; Ur. l. RS, št. 117/06, 110/09, 43/10) je določeno, da mora plačnik davčni odtegljaj izračunati in odtegniti ob obračunu dohodka, plačati pa na dan izplačila dohodka, kar velja tudi za prispevke za socialno zavarovanje. ZPSV v 1. odstavku 15. člena glede obračunavanja, odmere in plačevanja prispevkov napotuje na uporabo določb zakona, ki ureja davčni postopek.

8. Vrhovno sodišče RS je v sklepu opr. št. VIII R 10/2004 z dne 6. 9. 2004, ko je odločalo o sporu o pristojnosti med socialnim in upravnim sodiščem, zavzelo stališče, da so spori v zvezi s plačevanjem prispevkov za obvezno zavarovanje, za katere je bilo po določilih 2. odstavka 5. člena prej veljavnega Zakona o delovnih in socialnih sodiščih (ZDSS; Ur. l. RS, št. 19/1994), ki je vsebinsko enak sedaj veljavnima določbama 1. c točke in 2.a točke 1. odstavka 7. člena ZDSS-1, za katere je bilo pristojno socialno sodišče, le neposredni spori iz zavarovalnega razmerja, v katerem je ena od strank nosilec socialnega zavarovanja, druga stranka pa je zavarovanec oziroma neposredni zavezanec za plačilo prispevkov. Poudarilo je, da so bili z določili 2. odstavka 5. člena ZDSS mišljeni le spori med strankami v socialnem zavarovanju in glede izvajanja določb Zakona o pokojninskem in invalidskem zavarovanju, Zakona o zdravstvenem varstvu in zdravstvenem zavarovanju in Zakona o zaposlovanju in zavarovanju za primer brezposelnosti, in za obravnavan primer tudi Zakon o starševskem varstvu in družinskih prejemkih. Navedeni zakoni določajo, kdo so zavezanci za plačilo prispevkov, in kakšne so osnove za plačilo prispevkov (222., 223. in 227. člen Zakona o pokojninskem in invalidskem zavarovanju, uradno prečiščeno besedilo, ZPIZ-1 – UPB4, Ur. l. RS, št. 109/2006, in 45., 49. ter 50. člen Zakona o zdravstvenem varstvu in zdravstvenem zavarovanju, uradno prečiščeno besedilo, ZZVZZ-UPB3, Ur. l. RS, št. 72/2006, 91/2007 in 76/2008).

9. Socialni spori so skladno s 1. odstavkom 58. člena ZDSS-1 spori o pravicah, obveznostih in pravnih koristih fizičnih, pravnih in drugih oseb, če so lahko nosilci pravic in obveznosti iz sistema socialne varnosti, in za katere so v skladu z zakonom pristojna socialna sodišča. Predmet socialnega spora tako izvira iz obveznega zavarovanja (objektivni kriterij), stranki pa sta nosilec zavarovanja in zavarovanec oziroma zavezanec za plačilo prispevka (objektivni kriterij).

10. V konkretnem primeru ne gre za spor iz zavarovalnega razmerja med nosilcem zavarovanja in zavarovancem oziroma zavezancem za plačilo prispevka, temveč za spor med delavcem in delodajalcem za plačilo prispevkov iz delovnega razmerja, zato je za odločanje v tej zadevi na podlagi 2. odstavka 5. člena ZDSS-1, pristojno delovno sodišče, in sicer Delovno sodišče v Mariboru, Oddelek v Murski Soboti, kot stvarno in krajevno pristojno sodišče (8. člen ZDSS-1).

Zakon o delovnih in socialnih sodiščih (2004) - ZDSS-1  - člen 5, 5/1, 5/2, 6, 7, 7/1, 7/1-1c, 7/1-2a, 8, 58, 58/1.

Zakon o pravdnem postopku (1999) - ZPP  - člen 25.

Zakon o prispevkih za socialno varnost (1996) - ZPSV  - člen 2, 3, 15, 15/1.

Zakon o delovnih in socialnih sodiščih (1994) - ZDSS  - člen 5.

Zakon o pokojninskem in invalidskem zavarovanju (uradno prečiščeno besedilo) (2006) - ZPIZ-1-UPB4  - člen 222, 223, 227.

Zakon o zdravstvenem varstvu in zdravstvenem zavarovanju (uradno prečiščeno besedilo) (2006) - ZZVZZ-UPB3  - člen 45, 49, 50.

Zakon o davčnem postopku (2006) - ZDavP-2  - člen 283.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.